Prezident Shavkat Mirziyoyev Tojikistonga joʻnab ketdi

09.03.2018
O‘zbekiston Respublikasi Prezidenti Shavkat Mirziyoyev Prezident Imomali Rahmonning taklifiga binoan 9-mart kuni davlat tashrifi bilan Tojikistonga joʻnab ketdi. 


Avval xabar qilinganidek, oliy darajadagi muzokarada ikki mamlakat oʻrtasidagi siyosiy, savdo-iqtisodiy, investitsiyaviy, moliyaviy, transport-kommunikatsiya, turizm, madaniy-gumanitar sohalardagi va hududlararo hamkorlikni rivojlantirish, fuqarolarning oʻzaro tashriflarini osonlashtirish masalalari muhokama qilinadi, tomonlarni qiziqtirgan mintaqaviy va xalqaro muammolar yuzasidan fikr almashiladi. 


Muzokara yakunlari boʻyicha Prezidentlarning Qoʻshma bayonoti, O‘zbekiston – Tojikiston davlat chegarasining alohida uchastkalari toʻgʻrisida shartnoma, Fuqarolarning oʻzaro qatnovi toʻgʻrisidagi bitim, shuningdek, turli sohalarda hamkorlikni rivojlantirish va mustahkamlashga qaratilgan jami 25 dan ortiq hujjat imzolanishi rejalashtirilgan. 


Bundan tashqari, tashrif doirasida oʻtkaziladigan biznes-forum va O‘zbekiston milliy sanoat koʻrgazmasida tijoriy shartnomalar va iqtisodiyotning turli tarmoqlaridagi kooperatsiyaga oid bitimlar imzolanishi koʻzda tutilgan. Ikki mamlakat san’at ustalari ishtirokida konsert tashkil etilishi ham moʻljallangan.